钦定古今图书集成/明伦汇编/官常典/第100卷 > 蜀成王让栩
## 钦定古今图书集成/明伦汇编/官常典/第100卷 > 蜀成王让栩

按《明外史蜀献王传》：“成王让栩，蜀献王椿之五代孙，
昭王宾瀚子也。正德三年袭封。自椿以下，四世七王，
几百五十年，皆俭饬守礼法，好学能文。孝宗恒称蜀
多贤王，举献王家范为诸宗法。让栩尤静哲，喜儒雅，
不迩声伎。创义学，修水利，赈灾恤荒。嘉靖十五年，巡
抚吴山、巡按金粲以闻，赐敕嘉奖，署坊表曰‘忠孝贤
良’。”二十年建太庙，献黄金六十斤、白金六百斤，酬以
玉带、币帛。嘉靖二十六年薨。子康王承爚嗣，三十七
年薨。子端王宣圻嗣，万历四十年薨。子恭王奉铨嗣。
〈阙〉薨，子至澍嗣。

按《列朝诗集》，让栩，蜀献王五世孙、昭王之子也。蜀自
献王后四叶皆有文集行世。昭王仁厚，好儒术，孝宗
皇帝赐诗，以“河间礼乐”、“江夏忠勤”为比。王好学，手不
释卷，日观经史，临书法，作诗属对，皆有程要。嘉靖二
十六年薨，谥曰成。有《长春竞辰集》，杨慎序之。